ረጃጅም ሰልፎችንና ተጠጋግቶ በታክሲ መሄድን በማስቀረት የኮሮና ቫይረስ ስርጭትን ይከላከሉ!
ባሕር ዳር፡ መጋቢት 11/2012 ዓ.ም (አብመድ) የእግር ጉዞ በማድረግ የኮሮና ቫይረስ ሥርጭትን እንግታ፣ ጤናችንም እንጠብቅ!የእግር ጉዞ ማድረግ ካሎሪን በማቃጠል ክብደታችን እንዲቀንስም ሆነ ባለበት እንዲረጋ ያደርጋል፡፡ በቀን 30 ደቂቃ የእግር ጉዞ ማድረግ ልባችን እንዲጠነክርም የራሱን ሚና ይጫወታል፡፡ ይህ ልምድ ቀጥሎ ወደ ሳምንት ከዘለቀ ደግሞ ከልብ ጋር ተያያዥነት ባለው በሽታ የመያዝ እድልን በ19 በመቶ እንደሚቀንስ የጤና ምክረ ሀሳቦች ያስገነዝባሉ፡፡ በእግር መጓዝ በጠነከረ የጉንፋንም ሆነ የኢንፍሉዌንዛ (ፍሉ) በሽታ የመያዝ ዕድልን ሊቀንስ ይችላል፡፡ የፍሉ ወረርሽኝን በተመለከተ በአንድ ወቅት 1 ሺህ ጎልማሶችን በማሳተፍ በተሠራ ጥናት በመካከለኛ ፍጥነት በቀን ከ30 እስከ 45 ደቂቃ የእግር ጉዞ ያደረጉት በ43 ከመቶ ዝቅተኛ ህመም እንደተከሰተባቸው ተመላክቷል፡፡ እንቅስቃሴ ከማያደርጉት ጎልማሶች ጋር ሲነጻጸርም በበሽታው ቢያዙም እንኳ የሚታዩባቸው የበሽታው ምልክቶች ቀንሰው ተገኝተዋል፡፡